**Trondheim Røde Kors** ble stiftet 22. september 1905 og har i dag over 1000 medlemmer, hvorav mer enn 150 er medlemmer av Røde Kors Hjelpekorps. Trondheim Røde Kors har sitt hovedsete i Nardoveien 4B. Hovedkontoret flyttet fra sentrum i 2002. Foreningen er både selvstendig *og* representerer Norges Røde Kors og Sør-Trøndelag Røde Kors Arkivert 27. september 2020 hos Wayback Machine. innenfor sitt geografiske område.

Trondheim Røde Kors har over 20 aktiviteter/grupper som dekker et bredt område; bl.a. leksehjelp, integrasjonsarbeid (f.eks. "Flyktningeguide" siden 2002 og andre aktiviteter for å arbeide med språk og kulturforståelse), forskjellige sosiale møtearenaer (sportsgrupper, turgrupper), hjelpekorps, m.m. Det er også egne aktiviteter som yter støtte til personer som soner eller har sonet i fengsel.

Hjelpekorpset har utrykning, vaktordning og eget materiell (inkl. samband-/kommunikasjonsutstyr, ambulanse, båt, ATV og snøscooter) og gjennomfører søk-, rednings- og henteoppdrag. I forbindelse med COVID-19 har medlemmer bl.a. stilt med økt suppleringskjøring for å avlaste ambulansetjenesten.

Forgjengerne til Trondheim Røde Kors
------------------------------------

Den 20. februar 1894 inviterte Hedvig Bachke Borthen 18 kvinner i Trondheim til et møte som endte med at de alle ble medlemmer av Røde Kors dameforening i Trondhjem. Gruppen arrangerte møter hvor de sydde klær og sengetøy. Første leveranse "foreningen for frivillig pleie av syge og saarede i felt" (nå Røde Kors) gjorde fant sted i 1896. Foruten materiell som bl.a. ble sendt til Hellas under den gresk-tyrkiske krigen, ble også dameforeningens materiell sendt til nødstilte etter bybrannen i Ålesund i 1904. Augusta Michelet dannet i 1896 en annen dameforening som jobbet med lignende.

Stiftelse, sykepleierskole og klinikk
-------------------------------------

Hedvig Bachke Borthen og Augusta Michelet var sentrale i interimstyret (som også ble valgt til første styre) før stiftelsen. Etter stiftelsen ble de respektive dameforeningene underlagt filialen.

Foreningen ble stiftet med den hensikt å danne en sykepleierskole/-utdannelse. Oppstarten av dette ble finansiert med midler fra et lokalt forsvarsfond og innsamlinger. De to første som ble tatt opp i 1906 og tok utdannelsen var Magda Dyrkoren og Johanna Thorsen. Magda Dyrkoren tjenestegjorde flere steder internasjonalt og også i Balkan under den første balkankrig. Johanna Thorsen tjenestegjorde bl.a. som reisesøster for Røde Kors mellom 1920 og 1930, og stiftet i 1929 "Trondhjems Røde Kors Søstersamfund" - som var det første av sitt slag i Norge.

Røde Kors-klinikken i Eirik Jarls gate 14, Trondheim.
I 1915 ble fokuset rettet mot å bygge en Røde Kors-klinikk. Tomtespørsmålet ble avklart i 1917 etter at bystyret tildelte foreningen tomt på Sommerro (et området på Øya). Selve byggingen av startet med grunnsteinsnedleggelse 5. oktober 1924 - og innvielsesdagen for klinikken var 27. mars 1927. Få dager etterpå tok klinikken imot sine første betalende pasienter. Etter å ha vært brukt som Røde Kors-klinikk rommet bygningen bl.a. øyeavdeling, gynekologisk avdeling og røntgenavdeling for Regionsykehuset i Trondheim, som tok over bruken av bygget i 1974 - og kjøpte klinikken i 1986. Bygningen i Eirik Jarls gate 14 ble revet i 2008.

Trondheim Røde Kors sykepleieskole hadde i løpet av sin tid 1000 elever. Sykepleieskolen ble overtatt av fylkeskommunen i 1967 og var en del av grunnlaget for Sykepleierhøgskolen i Trondheim (nå et bachelorprogram ved Fakultet for helse- og sosialvitenskap, NTNU).

Etterkrigstiden og omstilling
-----------------------------

Foreningen var sentral i organisering, mottak og behandling av tidligere fanger, flyktninger og skadde i regionen etter andre verdenskrig. Dette inkluderte organisering av mat- og medisinlagre. Senere ble flere og flere funksjoner omorganisert, samordnet med eller overtatt av offentlige tilbud og funksjoner:

* Trondheim Røde Kors' barnehage på Rosenborg: innviet i 1947 og overtatt av Trondheim kommune i 1980.
* Røde Kors Daghjem på Rosendal: stiftet i 1945 og overtatt av kommunen i 1979.

Barnehjelpen-avdelingen (etablert i 1944) gjorde en stor innsats for å tilby familier med psykisk utviklingshemmede barn et avlastnings-/daghjems-tilbud. Først med daghjemstilbud i Roald Amundsens vei fra 1959 til 1973 - og etterhvert Vidarheim skole og daghjem. Også dette ble overtatt av Trondheim kommune på 90-tallet.

Blodgiversentralen ble drevet av Trondheim Røde Kors frem til den ble overtatt av sykehuset i 2005. Foreningen var ansvarlig for registrering, innkalling, oppfølging og også tapping av blod.

Opprinnelig navn og sammenslåing med Strinda Røde Kors
------------------------------------------------------

Opprinnelig het foreningen "Nordenfjeldske filial af Røde Kors". Dette ble endret til "Trondhjems krets av Norges Røde Kors" i 1915, som følge av at landsforeningen omorganiserte seg og fikk navnet Norges Røde Kors i 1914. 

Strinda Røde Kors (opprinnelig Strinden Kreds av Norges Røde Kors, stiftet 1914) ble slått sammen med Trondheim Røde Kors i 1952. Siste styreleder i Strinda Røde Kors var Magnhild Ianssen. Den første styrelederen i det sammenslåtte Trondheim Røde Kors var Nils M. Vaagland, som deretter hadde styreleder-rollen frem til 1956.

Se også
-------

* Sykepleierhøgskolen i Trondheim
* Norges Røde Kors
* Røde Kors
* Røde Kors Hjelpekorps

Referanser
----------

1. ↑  «Nøkkelopplysninger fra Enhetsregisteret».
2. ↑  «Trondheim Røde Kors - Årsrapport 2017». *Issuu* **(norsk)**. Besøkt 8. september 2020.
3. ↑  Sand, Sølvi (16. november 2005). «Mer i hjertet enn i lomma». *adressa.no*. Arkivert fra originalen 26. oktober 2021. Besøkt 10. oktober 2020.
4. ↑  «Trondheim Røde Kors». *Røde Kors* **(norsk)**. Besøkt 10. oktober 2020.
5. ↑  Fiskum, Siri Husby (4. september 2020). «Røde Kors har kjørt over 1000 ambulanseturer på dugnad». *NRK*. Besøkt 10. oktober 2020.
6. 1 2 3 4 5 6 7  Søraa, Gerd (2006). *Medmennesket i fokus*. Trondheim Røde Kors. ISBN 82-303-0694-X.
7. ↑  Lund, Erlend. «Magda Dyrkoren – Røde kors-sykepleier og krigsreporter på Balkan : NTNU Universitetsbibliotekets blogg for spesialsamlinger». Besøkt 10. oktober 2020.
8. ↑  «Arkivportalen». *A-0382 - Magda Dyrkoren*. Besøkt 10. oktober 2020.
9. ↑  «Sommerro - WikiStrinda». *www.strindahistorielag.no*. Besøkt 2. november 2020.
10. ↑  «Røde Kors klinikk - WikiStrinda». *www.strindahistorielag.no*. Besøkt 2. november 2020.
11. ↑  Ukjent; Johnsen, Tormod (1930). «Røde Kors Klinikk - Eksteriør». *NTNU - Gunnerus* **(norsk)**. Besøkt 2. november 2020.
12. ↑  «Strinda Røde Kors - WikiStrinda». *www.strindahistorielag.no*. Besøkt 10. oktober 2020.

|  |  |
| --- | --- |
| Oppslagsverk/autoritetsdata | Brønnøysundregistrene
 |